khistorydata/jeongjo-sjw-relations huggingface dataset:
정조 19년 · 목
刑曹佐郞金仁柱所懷以爲本曹乃是大司冠衙門體貌自別而每當起訟之時有勢之家或不無侵責該吏之弊至於各營門則或稱進來之違式每有結縛捉去之擧反不如部隸之不得任意推捉如是之故訟體不嚴法意解弛而前判書李聖圭侵責該吏訓鍊大將李柱國結縛捉去故仰達矣敎以爾之所奏甚爲得體雖曰公體難免不審訓鍊大將李柱國推考私門之捉去禁吏萬萬駭然前判書李聖圭爲先罷職其委折自本曹査實草記能知執法之體爾則待守令見窠當令該曹差送矣
정조 19년 · 강
命禁府都事遷轉朔數事令該曹稟處
정조 19년 · 목
禁府都事申虁朝所懷以爲本府參下都事一自三十朔窠變作十五朔窠後本府擧行凡節漸不如前又以奉事任滿人府陞不過三四朔遷轉府隸知其非久任故凡諸奉行尤極稽緩待變重地實多生事之慮故仰達矣敎以出擧條令該曹稟處
정조 19년 · 강
命禁府書寫加出事令該曹稟處
정조 19년 · 목
禁府都事孟賢大所懷以爲本府啓目文書修正極是重大而一書寫當之每患窘速遲滯書寫一名加出以爲竝力相濟之地敎以令該曹稟處
정조 19년 · 강
命京兆懸房贖錢之當送刑曹者留置補用事令該府往復該曹決處
정조 19년 · 목
漢城主簿尹心約所懷以爲本府承發所卽公費上下之任而自亂廛革罷之後贖條不給加下夥然實無責應之路請本府懸房贖錢之每朔五十兩移送刑曹者留置本府以爲補用之地敎以出問于爾之堂上往復該曹決處
정조 19년 · 강
命築堗製藥赦活病民事令廟堂草記稟處
정조 19년 · 목
南部令權熻所懷以爲坊民有病春夏時則造幕出處而貧民造幕亦難至於冬節難以幕處城外有養病人家而家貰及救病之資徵索甚多貧民無以辦備故挾戶廊底難接之類進退維谷實有凍餒經斃之慮活人署今爲宂官城外列作長廊每間築堗則其家屬足以率往救護惠民署醫官藥物亦爲救活病民之資若値熾盛則使之擔當看護俾有實效似好敎以令廟堂草記稟處
정조 19년 · 강
命南部都事金鋼以所陳京邸錢革罷事出言于京兆尹
정조 19년 · 목
南部都事金鋼所懷以爲五部坊民中有京邸錢名色在前外邑吏隸上番京邸其法革罷之後京邸基址因作民戶而無論家舍田園皆自京兆收稅京城字內本無王稅而京邸居民未免偏苦本事旣甚無義名色又似不正事當革罷故仰達矣敎以出言于判堂
정조 19년 · 강
飭京外訟牒粘連帳籍仍命先令有司首堂論理草記
정조 19년 · 목
東部令徐謙渟所懷以爲近來籍法紊亂每當式年京兆事目非不嚴密而漏戶虛戶之弊在在皆然甚至於京外詞訟戶口現納之法隨而廢却不但訟民之視若常事爲官長者亦不知有是規今若定以期限申明嚴飭於京外無論大小詞訟必以戶籍粘連呈訴無戶籍者不許聽理則下戶小民憚於告官之路絕必爭先入籍決無漏戶之理以此申飭似好敎以爾言甚好出擧條令廟堂嚴飭京外而先令有司首堂所以有實效之方指一論理草記
정조 19년 · 강
飭東部軍卒頉免座更之弊
정조 19년 · 목
東部都事李玄始所懷以爲本部居民軍卒過半當次座更每以公役稱頉故平民每有疊應之患嚴飭各洞洞任俾無平民疊役之弊似好從之
정조 19년 · 강
命中部坊民各衙門修掃除役事令京兆尹指一草記稟處
정조 19년 · 목
中部都事洪秉容所懷以爲修掃之役甚繁而數少元戶又除應頉疲殘小民不無偏苦之弊各衙門修掃則自各衙門爲之本部專當太廟修掃之役則坊役庶可少紓敎以出言於判尹使之指一草記稟處
정조 19년 · 강
飭社稷署大雪修掃外勿責坊軍仍命書付傳敎於署壁
정조 19년 · 목
西部令禹成謨所懷以爲社稷署中除草與掃雪自臣部以坊軍擧行修掃而近來則雖小小之雪細細之草必使部隸擔當故部隸及任掌輩催督閭里不無弄奸之弊署中旣有守衛軍七八名而自無所事小小之役使衛軍擧行無煩坊軍之招起則必將爲坊民之大惠敎以曾有嚴飭則豈敢若此此後如非大雪切勿責應若或違越報于漢城府草記以此傳敎書付署壁事令漢城府知悉
정조 19년 · 강
命西郊石橋修築疏鑿事令濬川司御處
정조 19년 · 목
西部都事鄭文綏所懷以爲石橋橋樣本自挾少沙土壅閼水不由道每當西郊動駕時調發坊軍積累空石牽架補築目今勅期不遠又將如前擧行彼人所見國都咫尺之地尤涉苟艱使字內營門疏鑿水道從略石築似好敎以令濬川司稟處
정조 19년 · 강
申禁上司下隸侵漁部屬之弊
정조 19년 · 목
北部都事徐興輔所懷以爲年前部弊釐正之時上司下隸之毋得侵漁之意成出節目至於筵稟而近來諸上司下屬不無稍稍襲謬之弊更加嚴飭俾有終始之效實合事宜從之敎以此後若有違越之弊令判尹隨現重治大則草記
정조 19년 · 강
命芸館員役減額充補印役事令內閣指一稟處吏逋時該官員査出拿處
정조 19년 · 목
校書校理丁俔祖所懷以爲經書印役今至四載迄未了當重以無冤錄印出之價收捧已久尙未開印事甚可悶而書吏輩逋欠旣難從速收殺本館事力又無從他變通之路然本館員役中書吏十入庫直二名別無緊關使役今若減省書吏四人庫直一名則合計一年料布殆近五百金先以此數次次充補於册役而待其逐年鳩合經書之初未印出者以元價出給無冤錄亦爲設廳印頒減省員役中罪汰者有闕勿補無罪者從長區處之方一二提調皆有兼帶衙門下詢提調稟處以好敎以出言于提擧令內閣指一稟處旣聞之後豈可只罪下輩乎當該官員査出拿問處之
정조 19년 · 강
飭各邑所在典牲署黑牛着意牧養另擇封進
정조 19년 · 목
典牲主簿尹在益所懷以爲祭享所用黑牛例自濟州牧巨濟府上送湖西各邑使之分養封進而該牧上送之時或有稚小之欠各邑分養之際間致瘦瘠之弊此後則嚴飭該牧各邑另加擇上着意喂養俾無如前不勤之患似好敎以出言于爾之堂上嚴飭俾有實效
정조 19년 · 강
命典牲署員役貢人等雜役除減事令提調稟處
정조 19년 · 목
典牲副奉事金魯正所懷以爲本署以祭享進排衙門員役數少貢人殘弊每當進排輒有苟艱之患而試所主掌官及能書陪入之役依他司一例徵責故雜役多與進排相値每每雇人擧行實是貢人員役輩難支之端依太常例此等雜役一體除減似好敎以出言于提調後日次對時稟處
정조 19년 · 강
命司圃署所屬松都位田收稅事待賀使徐有防還朝稟處
정조 19년 · 목
司圃直長李喆祚所懷以爲本署凡諸貢價只以各處位田之稅計數上下而折受位田之在於開城府者爲三百餘結當初本署官員下往無弊收稅矣一自本府收稅直納定式之後奸吏輩瞞告官家任意幻弄所謂收稅不過十餘結本署財力每患苟艱故丁未年間提調徐有慶差送監官打量査櫛得五十二結而以其農時待秋成更欲打量矣其後提調旅卽遞易連値事役竟未得改量今則元數雖不能一一査出旣有伊時所得五十餘結則自本署使之收稅事屢次督關而本府終不擧行令廟堂申飭本府自明年依例收稅以爲補用於供上之需敎以該署事進賀副使詳知之待還朝稟處
정조 19년 · 강
命長興庫腐傷田米事令該堂稟處
정조 19년 · 목
長興主簿趙德敷所懷以爲臣之所掌米麪時遺在中田米二十九石九斗腐傷如土都不過爲數十餘斗故査出委折則此是癸未年稅船上來時自戶曹劃送者而本庫元無田米用下處以致年久成土莫重國穀多年虛錄已極未安御覽文書之名存實無尤萬萬惶悚故仰達矣敎以出語於爾之堂上登對時稟處
정조 19년 · 강
禁義盈庫試所進排替當之弊
정조 19년 · 목
義盈主簿柳有澤所懷以爲武科主掌官以貢物衙門輪回擧行而本庫亦是輪回中一也主掌官當次時毋論某物自備擧行而至於燈油龍脂之屬則雖他司當次輒今本庫白地進排殆無限節而別無上下之事實爲貢人難支之弊此後則各其主掌官司自爲擔當勿爲橫侵於本庫以杜日後之弊敎以往言于提調嚴禁可也
정조 19년 · 강
命內贍提調坐罷之代以蘇弊者差出
정조 19년 · 목
內贍主簿鄭復曾所懷以爲本寺素甚殘弊一年應下爲近二百金而所謂應捧只爲五十餘兩故竝略于遺在錢年復年盡用無餘矣官不成樣所見切迫故仰達矣敎以該寺若有提調則豈不釐弊乎徒知武斷之習不識修擧之道當該提調當處分而因他事已坐罷其代令該曹以蘇弊者差代
정조 19년 · 강
命軍器寺試射時旗鼓等具各處往來之弊令提調從便釐正
정조 19년 · 목
軍器僉正宋堯熙所懷以爲兵曹各樣試射設行於訓鍊院慕華館則本寺貫革錚鼓旗幟等凡具儲置兩處故擧行諸節少無窘急之端若或設行於南小營南別營則貫革錚鼓旗幟等具沒數自本寺擧行故運去運來之際不無貢人之弊且都監各樣試射則元來設行於北營而至騎蒭試射則亦與兵曹同日後如此之時兩處該營門所在諸具借用則似無窘急之患而少除貢人之弊敎以出言于提調從便釐正亦可兵曹試射之只於訓鍊院慕華館爲之事面當然此後以此分付訓局試射亦於訓鍊院爲之有何不可乎
정조 19년 · 강
命輪對官尹弘心等所懷竝置之
정조 19년 · 목
刑諸正郞尹弘心行懷以爲檢官之毋得相通法意有在而近見諸通獄案或有初覆兩檢之如印一板者此無他京外檢官恐有日後生梗之慮每致冒禁潛通之弊已失嚴獄之道而況人見各相甲乙本非異事檢官參差之見勿爲論罪旣有年前受敎而每有襲謬之患自今以後申明嚴飭俾京外檢官曉然知參差之罪少潛通之罪大毋敢如前苟同務各從實修報則其於盡獄情恤人命之道必有所益矣敎以飭關之頻下外邑不如稀闊言雖似然矣置之○戶曹佐郞李寅燮所懷以爲勅行當前本曹銀儲苟艱且今國中銀路極貴自今私家之用銀器者一切禁之則似有實效矣敎以言似然矣未可遽議矣○尙衣別提康國慎所懷以爲本院員役等朔下專以奴婢貢繼用矣近年以來奴婢漸漸減縮諸般應下每患不足自今以後奴婢生產一一搜括事各該道臣處各別申飭恐合事宜敎以此非出擧條之事提調足可爲之猥越莫甚矣
정조 19년 · 강
拿處輪對官沈逵尹鉉東沈誠之丁志德尹應鉉權熻
정조 19년 · 목
禁府都事沈逵所懷猥屑也北部令尹鉉東無所懷也○戶曹佐郞沈誠之以無所懷仰達敎以他司猶不可强覓本曹豈無可奏之事乎況爾與微閥殘蔭有異拿處○漢城庶尹丁志德所懷以爲刑漢兩司本有酒禁而若或大段設禁則或恐爲擾民之端只禁其大釀無妨其中三亥酒上下京江所釀其數夥然糜穀之道莫此爲甚特爲申飭使之初不釀之似好敎以自在禁條惟在該堂修明之如何又或禁之不以其方徒致撓民之端竝以此知悉此非奏啓之事猥雜甚矣拿處○漢城主簿尹應鉉所懷以爲凡係山訟上言擊錚之啓下本府自本府覆奏行會者各該營邑不卽擧行以致一訟之屢煩天聽紀綱所在極爲寒心自今嚴加申飭隨卽掘移俾無事體屑越之歎敎以雖一命之士存心愛物於人必有所濟則山訟雖曰猥雜理屈者未必一一掘移則以年少蔭官口角太軟他日百里可知率着爾則拿處○南部令權熻所懷以爲大典通編註曰外南山山腰以上禁耕而腰字境界有難的知雖外方山腰以下舊田勿論新斫木作田者一體禁斷山腰以下新田亦禁則腰字當稍高看而今番外南山打量有司之臣擧行之道雖欲適中不能免過邊公私田成册三十五日半耕或有康熙雍正文書南郊田畓甚少而居民藉此爲生每年所出之穀大縮則生理可憫朝家處分則從略似好矣敎以南山豈有山腰上下乎內外上下皆當嚴禁犯耕申勸播植身爲部官豈敢爲法外冒耕者類分疏乎爾則爲先拿處
정조 19년 · 강
燕京禮部以頒曆停號上諭咨文出送
정조 19년 · 목
上諭乾隆六十年九月二十九日內閣抄出二十八日奉上諭本日皇太子率同王大臣等具奏恭進乾隆六十一年時憲書預備內庭頒賞之用一摺覽奏具見悃忱朕登極初元卽籲懇昊慈臨御至六十年不敢上同皇祖以次增載之數因定例孟冬頒發來年時憲書特明頒諭旨建立皇太子以明歲丙辰爲嘉慶元年擧行歸政典禮此寔朕祗迓天庥敬繩祖武之念數十年如一日屢經降旨明白宣示玆皇太子及王大臣等以朕歸政改元爲曠古未有之盛典雖現在頒朔以嘉慶紀年而宮庭之內若亦一體循用新朔于心寔有所未安特進獻乾隆六十一年時憲書臚詞籲懇出于至誠朕已俯從所請用備頒賞內庭皇子皇孫及曾元輩竝親近王大臣等俾得遂其愛戴之忱其分頒各直省外藩仍用嘉慶元年時憲書以符定制因思來歲歸政朕爲太上皇帝歷稽前典有上尊號之文殊屬無謂太上皇帝非若太皇太后皇太后因母儀而崇上徽稱者可比況朕臨御六十年以來敬天法祖勤政愛民及拓土開疆諸寔政彰彰可考又何藉聖神文武等文字虛示尊崇且以臣子而稱揚君父本屬後世沿用虛文于理原未盡協我聖祖仁皇帝平定三藩及恭遇慶節從前臣工等屢有以上尊號爲請者聖祖皆却而弗許訓諭煌煌寔可爲萬世法今朕特預行降旨將上尊號一事停止此卽朕效法皇祖之心亦卽御極初年齋心默禱不敢上同皇祖紀年之數之初念也將來嗣皇帝及臣工等皆當恪遵朕諭不必復有瀆請朕惟敬祈昊貺精神純固康疆逢吉嗣皇帝秉承指示克肩負荷海宇熙和治臻上理此卽國家吉祥盛事況太上皇帝稱號已極尊崇嗣皇帝躬率臣民以天下養尤爲古今郅隆盛軌又何必徒尙繁文務爲增美耶至朕歸政後應用喜字第一號玉寶鐫刻太上皇帝之寶玉册卽將御製十全老人之寶說鐫刻作爲太上皇帝寶册用彰熙朝盛瑞將來嗣皇帝亦能如朕之懋承天眷壽屆期頤再擧上儀一切典禮皆可敬謹遵循寔我國家億萬年無疆之福將此通諭中外知之欽此○禮部咨禮部爲知照事祠祭司案呈內閣抄出欽奉上諭一道相應敬謹刊刷知照朝鮮國王可也須至咨者右咨朝鮮國王乾隆六十年十一月初三日
정조 19년 · 강
命別定能走馬兵齎傳回咨於賀使之行
정조 19년 · 목
回咨朝鮮國王爲咨覆事乾隆六十年十一月二十八日承淮貴部咨節該祠祭司案呈內閣抄出欽奉上諭一道云云等因奉此竊照小邦纔因貴部咨會獲聞曠千載初有之大慶盛典鳳綸初降鰈域咸聳祗遣賀价附伸謝儀而迺又渙諭十行播告八方謙挹徽稱聖德增光誔膺隆養天休益新率土含生欽仰攢頌而顧此左海偏邦亦得與聞盛擧命下之日遄蒙頒告倘微僉大人克體我皇上一視內服屢覃特恩之盛渥至意何以及此龍光被體銘感在心爲此合行咨覆追付賤价之行煩乞貴部照詳施行須至咨者右咨禮部乾隆六十年十一月二十八日內閣知製敎李晚秀製○承文院啓言奉上諭回咨今已撰出啓下矣請正書安寶後別定禁軍馳撥下送于使行所到處以爲齎去之地允之敎以明日當到灣別定能走馬兵罔夜星火下送
정조 19년 · 강
左議政兪彦鎬十二度呈辭命安心調理
정조 19년 · 강
命校書正字李運恒前正字趙萬元成均學諭尹致永前學諭李勉昇竝依前槐院施行
정조 19년 · 강
遞大司諫曺允大司諫申大尹掌令洪受浩持平李儒修
정조 19년 · 목
敎曰兩司呈告及引避退待人員許遞今日政差出
정조 19년 · 강
還付前翰林吳泰曾
정조 19년 · 목
敎曰前翰林吳泰曾敍用口傳還付牌招入直
정조 19년 · 목
以尹得孚爲大司諫新通也吳鼎源爲司諫鼎源及曹允遂閔師宣竝陞品也申史澳爲掌令金㙆爲持平㙆及洪光一崔逵翰竝新通也金銑爲修撰宋翼孝爲副修撰李益運爲兵曹參判李奎象爲弘陵參奉鄭枻爲禮賓參奉沈憲永爲假引儀奎象以下竝初仕也金鍾翕爲草溪郡守李光進爲雲峯縣監安春君烿爲都總管張鉉宅爲訓鍊副正新通也
정조 19년 · 강
命今日政新除及未下直守令當日辭朝
정조 19년 · 강
命草溪郡守金鍾翕畿湖蔭倅口傳相換
정조 19년 · 목
因鍾翕肅拜單子敎以草溪之弊邑難付生手畿湖蔭倅口傳相換差送
정조 19년 · 강
罷司諫吳鼎源職
정조 19년 · 강
遞大司諫尹得孚掌令申史澳持平金㙆以徐美修爲大司諫宋翼孝爲司諫李春輔爲掌令李福潤爲持平竝前望也
정조 19년 · 목
因監察茶時啓辭敎以今日政新除授臺諫在外人許遞前望單子入之今已夜深待開門牌招署經
정조 19년 · 강
仍任前掌樂主簿李英裕
정조 19년 · 목
吏曹啓言卽接掌樂院牒報則來十二月初六日行宗廟社稷景慕宮臘享大祭時協律郞本院官員例爲進參而主簿二員俱未差無以推移卽速變通云掌樂主簿李英裕金在明遷轉之代口傳擬入敎以李英裕仍任
정조 19년 · 강
命文烈公趙憲遣承旨致祭祀孫鎮億待年滿調用仍推承旨蔡弘遠
정조 19년 · 목
全羅監司徐鼎修狀啓以爲文烈公趙憲祀孫發關探問於錦山郡矣該郡守趙廷鉉牒報內文烈公祀孫時居珍山地云故更爲關問於珍山縣監金箕南處矣祀孫姓名年歲居住區別報來故開錄于後○後錄文烈公七代孫趙鎮億年二十居珍山縣南一面谷南里敎以待年滿卽爲調用事分付吏曹而承傳官案以此判下措辭載錄以爲憑考竝爲分付祀孫除職姑待年限何以示意文烈致祭祭文當親撰而遣承旨又敎曰近日持公事入侍生疏承旨判下多錯書雖以此狀啓觀之初仕承傳之應下吏曹者下禮曹以致銓曹之不知當該承旨推考
정조 19년 · 강
考下抄啓文臣五月朔課試試券
정조 19년 · 목
以去奢侈爲策題司僕正崔光泰等十三人竝三下同等
정조 19년 · 강
推江原監司李秉鼎仍命傳敎僞造罪人李軫得其眞贓具格狀聞
정조 19년 · 목
因江原監司李秉鼎僞造傳敎罪人李軫發問目具格馳啓事狀本敎以供招虛謊證據䵝昧豈可以渠之無倫蔑理之亂譫遽然登諸奏御文字乎道臣推考文案下送得其眞箇眞贓覓出僞造僞望然後具格狀聞
정조 19년 · 강
命利川殺獄罪人尹萬才卽令道伯決處
정조 19년 · 목
京畿監司金文淳狀啓以爲因利川尹老福擊錚有詳査狀聞之命矣前道臣沈頤之在任時別定査官以此獄多有疑晦之端且舅婦之間施以償命之律亦與他獄有異會査時深思細究各具意見及覆諭理報來之意行關知委臣於到界後考閱原案撮錄梗槪告狀人校生韓德三招以爲渠女出嫁於尹萬才子老福而忽生逐黜之計率還渠家故渠又還送萬才家如是往來每年六七次矣萬才之子秘諱更娶同里鱞夫李斗去非盜率渠女而逃去故渠使斗去非父老郞金推出渠女送于萬才家則萬才父子結縛渠女無數亂打告官定屬官婢自官聞渠女有病出付於渠渠女欲往斗去非家調養故依其言率置矣仍爲致命云初檢官利川前府使沈原之實因以被縛被打失攝致死的實懸錄覆檢官陰竹前縣監張錫周實因以被打致死的實懸錄正犯尹萬才招以爲韓女率來未久有淫奔之漸盜物之事故呈官改娶兩婦同居矣厥女得隣居李斗去非而逃走其後德三使其戚人金大岳率來厥女於渠家厥女發惡自撞故以稿索繫其兩臂而置之仍爲告官定屬官婢曾無一叱一打之事云看證金大岳招以爲渠率往韓女於萬才家則萬才以牛廏小椎打韓女之臀故渠則還歸矣因萬才之要與告官隨往其家則韓女臥於門外曰媤父多打故如是困臥云臣先將兩檢案及覆詳閱更就尹老福原情參互考證則終有所疑眩之端初檢實因以被縛被打失攝致死懸錄覆檢實因始以被打致死懸錄而腆䐐之縛痕胯腿之皮損有非虛怯要害處必死之傷痕而三十里往返六日後致死安知不由於被縛被打失攝致死乎初檢實因雖涉煩文而不害爲詳備之論償命一款固宜斟量前道臣關辭中此獄多有疑晦舅婦之間亦與他獄有異云云深得按獄之體蓋一日逐黜雖出痛絕之意四年率育厥有舅婦之義毋論改適與不改適倫紀則固自如也是以大明律有曰其舊舅姑毆已故子孫改嫁妻妾者與毆打子孫婦同本律則曰非理毆子孫之婦至死者杖一百徒三年故殺者杖一百流二千里殺已故子孫之婦尙可以不死何況生存之子乎設使尹萬才毆殺情跡明白無疑似照故殺之律此或爲傅生之道而不敢臆斷令該曹稟處敎以道啓不但如此法理在所當恕卽令道伯決處後狀聞事分付
정조 19년 · 강
冬至使閔鍾顯等以千叟宴上諭馳啓
정조 19년 · 목
狀啓以爲臣等入栅以後連爲趲程一行無弊十四日到十三山止宿沿路事情探聽而別無新聞到瀋陽得見九月初三日上諭一度此則首譯金倫瑞落留栅門時追後求得已爲手本上送云故更不修啓十四日亥時憲書齎咨官卞復圭自北京發送先來持上諭印本咨文謄本及手本來到於十三山宿站故臣等同爲坼見後還爲堅封上送封皇太子及嘉慶紀元俱係無前之大慶雖無別般頒詔知委之事而旣有禮部咨文則恐當有各具方物進表箋之使行而趁今年內離發尤似便當故臣等旣有淺見敢此附陳明年正月初間寧壽宮千叟宴設行諭旨臣等旣於路中得見故同封上送○上諭辨理軍機處計開本月十七日面奉諭旨明年心月初間在寧壽宮皇極殿擧行千叟宴著速行文各該督撫將年屆七十以上之官員紳士耆庶査照五十年之例妥爲送京其不願者聽現在爲期已近遠省地方計期不能赶到者可不必來等因欽此相應飛咨貴將軍卽査照年過七十之官員紳士耆庶如有情愿赴京者妥爲照科咨送勿得以衰憊之人充數幷按照道里緩程行走于封印後年到京亦不爲遲仍先將州縣鄕里名數咨覆本處以便垂詢登答但爲期不過兩月其遠省路遙計算不能赶到者卽應遵旨竟不必來以省高年跋涉之煩仍將接奉此啓紙須將遵辨緣由及是否可以赶赴之處咨覆本處不必紛紛具奏徒瀆宸聽也
정조 19년 · 강
憲書齎咨官卞復圭以燕京事情探報備局
정조 19년 · 목
齎咨官先來手本以爲小人於九月初十日入栅之由已爲手本而十一日與迎送官胡巴趲程前進二十九日到北京卽日與通官太平保詣禮部呈納咨文後入接于南小館十月初一日曉頭又與大使吳元璹通官太平保詣午門前領受嘉慶元年時憲書一百零一本二十三日詣禮部主客司領賞同日又詣精饍司領宴二十六日先受領賞領宴咨二度十一月初三日又受頒憲書面咨一度及一行給日糧咨一度又有咨文一度是皇帝諭旨而知委本國也此一度與年例有異故謄書上送將欲發行之際迎送官胡巴身病猝重不能起動小人一行護送無人故留待病勢之差減初七日始爲發程近例先來每自山海關或瀋陽出送而今年與前有異不可依例出送故周旋于禮部小通事金明弘刷馬驅人鳳翮鳳鳴麟甲義甲等五人自北京先爲發送彼地事情則九月初三日皇帝御門召皇子皇孫王公大臣等將癸巳年所定密緘展開公同閱看立皇十五子嘉親王爲皇太子以明年丙辰爲嗣皇帝嘉慶元年孟冬朔頒發時憲書特降諭旨曉諭中外購得上諭印本一度同封上送是日皇太子叩頭流涕固讓翌朝皇太子皇子王公大臣上章懇乞不願改元歸政皇帝不允又請進乾隆六十一年時憲書用備內庭頒賞以遂愛載之忱各省外藩仍頒嘉慶元年時憲書是則皇帝特爲允許又爲降旨曉諭九月封皇太子後卽拜東西陵東陵是順治康熙陵在薊州西陵是雍正陵在易州明年登極後又陪太上皇幸瀋陽謁先陵云云此是登極初應行之禮而姑無文書之的定皇太子今年三十六歲姿容端重稟性寬厚故天下人心屬望已久云十月初六日是千秋聖節誔日王公大臣慶賀時行二跪三叩頭禮此是新定儀節而不敢上同於皇帝前行三跪九叩之禮也皇太子上請皇帝降旨通諭王公大臣督撫等自內辰爲始年節三貢無庸備物呈納又爲條進時政所宜二十一件頒發中外此卽皇太子之初政而所仰請者也旨意一下民情洽然景仰湖南地方苗蠻招誘飢民造叛作亂勢甚猖獗皇帝使太學士福康安四川總督和琳統率大軍累月征戰連勝黑陀雷公灘等三百七十七寨九月二十一日俘獲首逆吳半生餘黨吳隴登等聞風膽落將剋期掃蕩不日奏凱皇帝特爲嘉賞晉封福康安爲貝子和琳爲一等宣勇伯康安之子德麟加恩賞副都統職御勅使一款禮部初定以兩巡頒詔今年十一月則以贈皇太子生母爲孝儀皇后之詔頒發明年正月則以新皇帝登極詔頒發啓奏皇帝皇帝以有弊外國不許今年頒詔明年頒詔與否亦未完定通官輩極爲落莫年事則瀋陽以東可謂稍登而關內外山東直隸等地方五六月之交旱魃爲災霔下之地僅爲收穫高燥之處未免歉荒云係是聞見虛實間緣由手本
정조 19년 · 강
遞差吏曹參判洪明浩仍命臘享大祭報府改修正入啓以黃昇源爲吏曹參判前望也
정조 19년 · 목
敎曰臘享初欲親行以受香日之與國忌正日相値雖不得不命攝昨夜卽誓戒也晨起正衣取見祭報府執事官多不擇差甚至祭監監察空其名而書入該堂事極爲駭然吏曹參判洪明浩遞差前望單子入之待下批牌招使之改修正入啓
정조 19년 · 강
召見諸承旨及備局有司堂上尹蓍東京畿監司金文淳順陵直長蘇洙中靖陵直長愼師浚楊根郡守金鍾翕于誠正閣
정조 19년 · 목
持公事入侍也○予謂洙中曰爾之聲名曾已稔聞而爾是鄕人也生民疾苦耳聞目覩必有檃括於中者如有安民利國之策陳達可也對曰臣本魯鹵實無可達之辭矣予謂師浚曰爾以善士見推於一鄕其何以得此乎時政之得失生民之弊瘼如有所講究者陳達可也師浚曰臣知識蔑如嚴威之下不知所以仰對矣予曰卒乍之間似難畢該須退去以文字條陳可也
정조 19년 · 강
命以明日詣景慕宮親行朔祭
정조 19년 · 목
敎曰明日當由逌瞻門親行來十二月朔祭出官時刻差晚待下敎詣閤執事官及侍衛軍兵從省約例齋宿亦依近例爲之事分付
정조 19년 · 강
命湖西尤甚之次邑之昨今年被災處及稍實邑之被災面里昨年未捧還穀特許仍停
정조 19년 · 목
承旨林濟遠啓言湖西今年年事不但未移之夥然旣移而未食實者十居七八比之昨年殆有甚焉雖以災政言之二萬五千餘結之劃下者不爲不多而白徵之弊間多有之雖謂之挽近所無之凶未爲過語況昨年承癸丑大有之後今年在昨年慘歉之餘不獨內浦十三邑之爲尤甚右沿各邑之入於之次者直是五十步百步之間雖以田農稍熟米價不翔之故姑不至於驚心慘目而來頭奠接之方誠非細憂今年之歉旣浮於昨年而朝家所以待湖民者半不及焉還穀昨年條之若而災邑分數停退者雖出特恩而未蒙一視之澤者擧有向隅之歎當年應捧之還決知其不能準徵則新舊竝督適足爲撓民之大端而已臣於在鄕時已見流凶相續之狀如不及令變通則向後民事實有難言之慮臣意則無論尤甚之次邑昨年停退條姑許仍停雖稍實邑被災面里亦用尤甚之次邑之例然後庶可爲維繫衆心奠接厥居之道請下詢廟堂從長稟處敎以豈待卿言已自春夏間以昨年停退之今秋難於竝督酬酢於繡衣詢問於廟堂而近於非時僉議不協不得已中止又問於舊伯反面之日及至深秋不拘常格有所別諭而伊後民情傳說不一雖欲加停莫之適從月前分遣繡衣遍察右沿諸邑姑待復命後處之爲計際聞鄕言果如所料今年湖西民事不敢一刻弛于心而眞箇民情果如許則尤甚之次邑之昨今被災處稍實邑之被災面里昨年未捧條令道臣詳察民情特許仍停事三懸鈴行會
정조 19년 · 강
禁列邑官庖濫屠
정조 19년 · 목
承旨林濟達啓言臣於再昨年以牛禁陳疏批敎申嚴其時不無申禁之效矣所謂禁條只行於民間而爲守宰者間有榷屠濫宰之弊官廚無論巿販殆遍除非皮筋角進排衙門則守令之無敢犯屠禁條自在而睯不畏法一至於此其在民事所關非細見今民間畜牛者絕少旣無糞田之望又失深耕之道況今歉荒不無陳廢之慮我東羊豕之屬不如中國之多產養老享先之需專靠禁肉則一切之禁雖難盡行於列邑而若其宰屠太濫販貿爲事之處不可不痛加禁斷請以此意令廟堂關飭諸道有司堂上尹蓍東曰故奉朝賀兪拓基爲慶尙監司時以大丘之非筋角需用之邑故守法甚嚴不得宰牛終至於氣虛成病故尙州牧許屠之規與大丘定式相換以爲調補之資又聞故參判洪錫輔爲平安監司時自到任至遞歸官庖撤屠而終不喫禁肉云古則道臣之執法猶尙如此當此牛畜漸耗之時列邑之當禁誠如承宣言知委諸道各別申禁似不可已矣從之
정조 19년 · 강
命漢學殿講時册子令譯院待令
정조 19년 · 목
內閣提學尹蓍東啓言外閣以書籍衙門殿講與大小科場待令册子專當進排而武臣講武經七書則自訓鍊院進排者亦是已例來頭若行漢學殿講則以老乞大擧行事出擧條矣老乞大卽司譯院主管册子請預爲分付該院如數待令俾無臨時窘急之弊從之
정조 19년 · 강
持平李福潤以前任扶安縣監解由未出引避請遞命勿拘
정조 19년 · 강
左議政兪彦鎬十三度呈辭賜不允批
정조 19년 · 목
批曰溫諭屢宣謂可回於鄕志遜章復上奈未體於予心是豈求退之時耶殊非素望於前者惟卿廊廟宿望奎壁舊班粵自靑邸之初筵契過旣摯遂致黃閣之重卜倚毗不輕矧玆艱憂之多端政宜輔相之協贊雷警於收藏之際乙丙之寢靡安民困於饑饉之餘庚癸之呼難慰國家之慶川至若爲賁飾泰平關河之使星馳宜思漸次需接乃於擧國仰成之日遽有引疾乞退之辭雖疾病之沈綿不過旡妄之祟奈機務之叢脞慨無同人之功眷遇實出尋常予方倚重辭巽已過十數卿胡若遺須聽敷心之言更盡鞠躬之道於戲貴進退之有義倘可深思宜誠信之相孚豈容多誥庶體至意亟斷來章所辭宜不允故玆敎示想宜知悉校理金熙稷製
정조 19년 · 강
行副司直閔台爀疏陳病狀乞免太廟享官批許該曹付標
정조 19년 · 강
草溪郡守金鍾翕楊根郡守兪彦錥相換口傳也
정조 19년 · 강
命楊根郡守金鍾翕一司除署經下送
정조 19년 · 목
諫院諸臺在外或違召該郡守不得署經有是命
정조 19년 · 강
命京畿支勅時館宇修理物力以常賑穀會減
정조 19년 · 목
京畿監司金文淳啓言本道支勅之需在前例以常賑穀會減而丁未年勅需米設始之初限十年始爲需用之意成置節目矣不但未滿年限館宇及許多支勅之節專靠於勅米耗條則誠有不敷之慮館宇修理物力依前以常賑穀中從所入會減其他諸般需用以勅需米耗條會減恐合事宜從之
정조 19년 · 강
頒嘉慶年號於京外仍命釐正香室祝式
정조 19년 · 목
禮曹啓言新皇帝大年號以明年爲嘉慶元年事皇曆旣已出來矣請來丙辰年正月初一日爲始以此行用事知委京外敎以依所啓施行祭享祝式中年號歲前釐正於香室儀軌以爲準祝時所用之地各道廟殿嶽海瀆前期傳祝處亦爲改書精封下送而慶基殿則新除守令奉詣濬源殿則新除守令中軍中奉詣而其餘諸道則各於正朝箋文差使員下去時奉詣傳于道伯別定附近守令以次傳致事下諭于各該道
정조 19년 · 강
命丙辰曆淸鄕書中弦望時辰相左之端嚴飭曆官査考以聞
정조 19년 · 목
觀象監啓言來丙辰年淸鄕書考準則大小月二十四氣合朔弦望日出入時刻幾皆相合而二十四氣中十月立冬淸初七日鄕初八日九月土王用事淸十九日鄕二十日相差一日而我國則節氣時刻加四十二分故如當子時初正交換時刻則差以一日自前已然此則詳載於皇書各省節氣時刻下朝鮮間七月望時刻淸夜子初初刻十二分鄕夜子初初刻十三分十二月下弦時刻淸寅正三刻鄕寅正三刻一分相差一分而更令曆官輩詳細推步則終不得差誤之端其他曆註中有十六處不同者而或値彼我國入節時刻早晚或値彼中忌辰日則有此相左勢所固然九月十六日戊午下療病淸有鄕無而此等相左元非關係自前竝從鄕書請今亦依此施行允之敎以二十四氣節候分刻與北京自有差速差遲之別而弦望時辰之無端相左必有推步之未盡照察嚴飭曆官査考後草記
정조 19년 · 목
漢城府啓言因東部令徐謙淳所懷帳籍事有先令首堂論理草記之命矣部官所達實爲根本之論聽訟之地先嚴此規則售奸之民庶可知戢而況京兆卽是版圖所掌之衙門當此式年成籍之時尤宜申明舊典從今以後部內坊曲一一知委必自訟民爲始歸重於籍政則可防前頭紊亂漏落之弊請依此施行敎以備局有司首堂卽一提學也朝筵問之對以未見批旨云矣觀此草記果然誤爲分付當該承旨推考批旨中旣曰廟堂又曰有司首堂則該府之替行亦涉不審該堂推考草記還給
정조 19년 · 목
昇源違召政院請更牌招允之敎以處義太過更卽牌招違牌勿爲呼望尋敎曰更思亞銓處義似然吏曹參判黃昇源許遞俾伸廉隅
정조 19년 · 강
命來朔景慕宮親祭時省牲器置之受押依近例爲之
정조 19년 · 목
因禮曹取稟及香室受押單子有是命
정조 19년 · 강
命北虞候口傳差出明日辭朝
정조 19년 · 목
敎曰北虞候令該曹口傳差出待下批明日辭朝以金敬身口傳批下
정조 19년 · 강
考下抄啓文臣五月朔課試比較試券
정조 19년 · 목
以大風歌爲七言四韻律詩題押韻歌七德舞爲五言四韻律詩題押韻舞七言律則副司正金履永司僕正崔光泰三上同等五言律則崔光泰以三上居首
정조 19년 · 강
命金吾時囚丁志德尹應鉉沈誠之沈逵尹鉉東權熻竝分揀放送
정조 19년 · 목
義禁府以志德等原情啓請刑推得情竝敎以分揀放送
정조 19년 · 강
罷承旨崔獻重職
정조 19년 · 목
具遠遊冠絳紗袍乘輿出永淸門明政門降輿乘輦出弘化門至觀旂橋降輦陞輦至宮大門降輦乘輿入齋室改具冕服詣版位展拜還入齋室少頃具遠遊冠絳紗袍陞詣宮內奉審詣省器位省器親押香祝詣省牲位省牲仍行肄儀禮畢還入齋室
정조 19년 · 강
召見右議政蔡濟恭于轎前仍飭判府事李秉模參班
정조 19년 · 목
予曰李判府之近久不簉朝昨有參班之敎而今日亦不入來無或以關西穀簿事引義而然耶濟恭曰臣未之詳而似因向來李安默疏語矣予曰此何言也李安默疏未見有箚著於判府者則以此引義未知何故也予因此欲一番剖示而語易涉禁不能詳諭矣近聞筵臣言安默疏中背馳義理一句語見者或有云然之說云聞來不覺瞠然義理者一而已撑天地亘古今無偏倚不貳參豈有如彼看如是看之義理乎大抵重臣徐有隣兄弟於明義錄別無樹立之表著者故予之初見安默疏也義理二字認之以明義錄義理此不過言議是非間疑阻攻斥則朝家不當費辭敎初不致意循例賜批若以重臣壬子疏歸之於背馳義理則此義理果是何許義理乎安默之萌心筆書若出於此則罪關罔赦渠罪之罔赦姑勿論予於此初豈泛看亦豈容貸爲今日臣子者於此義理關頭反有一毫然疑之心則是無人理也無臣分也甚至於日前左相別諭中卿等秉執之秉執二字或不無人見之各殊云尤豈成說乎予所謂秉執云者卽左相諸人之最初受知於予者而一則壬子夏齋居綸音中明義錄誅討之形跡不露義理自伸者也一則癸丑冬賓啓批旨中不敢不忍以第一等義空載經傳者也此別諭所謂眞正大義理無纖毫罅漏偪側者也於此而一或錯認而妄度則毫釐之差千里之謬前後下敎諸臣庶或知予意所在而尙未洞曉如此以欲幷生之義略此敷敎矣李判府之以此引義云云決無是理卿豈或誤認耶仍命承旨曰大享亞獻大臣不進大關國體肄儀當待亞獻官入來然後行禮招致樞郞以俄者所敎於右相者傳于判府毋或遲疑俾卽參班可也又顧諸承旨曰李安默之疏果若涉禁則政院初何敢捧入乎伊日該房適入侍未及停當而聞卽取覽故承旨則無可罪之端原疏句語予不如是看故不加處分至有重臣對章之說往說來如此之際殆若禁令之稍弛寧有是耶安默疏中句語之指意何居豈不欲一問於渠而事係不忍言不敢道亦且含忍矣至於曉惑之道左右承旨以俄者下敎之意轉相告戒俾各快悟而若無其效則承旨之罪也此後此等章疏又或任其投呈則承旨騎堂自有先甲之律竝須知悉也
정조 19년 · 목
親臨肄儀時擧措顚錯承旨請推也
정조 19년 · 목
敎曰有實故參贊許遞政官牌招開政差出待下批牌招參班
정조 19년 · 강
命舊抄啓文臣李明淵陞敍承傳今日政施行
정조 19년 · 목
敎曰舊抄啓文臣李明淵有陞敍承傳而近始出仕承傳尙今未捧云今日政爲之事分付
정조 19년 · 강
命假注書金邁淳限數年給暇
정조 19년 · 목
敎曰年太淺體太小聞其才華則無異老成人云而加於渠年長於渠體之金近淳猶以老其才之意給暇況渠則兼宜斂其華假注書金邁淳限敷年給暇突誦經傳朱書知咀嚼之味然後出而從宦事分付
정조 19년 · 강
施宜寧縣燒戶恤典
정조 19년 · 목
慶尙監司李泰永以宜寧縣民家八十三戶失火馳啓敎以當寒失所誠甚矜憐令道臣拔例周給嚴飭地方官斯速結構畢奠接後形止狀聞其中小殘獨戶如有新舊還上身布蕩滌事分付
정조 19년 · 강
命有司堂上李時秀査聞松坡鎭餉濫捧之弊仍飭廣州府釐正違令之端
정조 19년 · 목
敎曰觀此松坡鎭摘奸書啓守禦罷營後近于名牙兵番米自今年移捧於本鎭云而先捧者數雖零星濫捧依舊且所捧之監色聞是京廳所屬云爲慮似此之弊山城所屬切勿爲京廳移差意在爲民除弊則新式未久幷與松坡鎭而依舊作弊抑何委折有司堂上旣承筵敎各別嚴査草記更飭該府或有一分違令之端速卽釐正
정조 19년 · 강
命御醫往來看左議政兪彦鎬之病仍命加送藥物
정조 19년 · 목
御醫朴明逵書啓以爲左議政兪彦鎬病症脈度則虛滑之中眩氣少緩病情則頑痰乘寒橫亘膈間飮啖呼吸之際輒致礙痛精神之恍惚俄頃之間乍劇乍歇故橘皮煎湯與人蔘粟米飮今日亦爲依前煎用敎以久留易致主家之弊往來看病藥物加送
정조 19년 · 강
敍堂上堂下卿宰侍從罷削人
정조 19년 · 목
敎以卿宰侍從堂上堂下罷削人員竝敍用仍令該曹口傳付軍職使之參班
정조 19년 · 목
備局吏假托公事犯夜也
정조 19년 · 목
以李基讓爲校理尹序東爲修撰金文淳爲判敦寧知經筵具庠爲右參贊鄭存中爲知春秋宋煥箕單付兼祭酒李明淵爲副應敎明淵尹序東竝陞品也李宗燮爲副修撰
정조 19년 · 강
命中樞都事姜昌煥棍汰監察韓德增拿處承旨黃昇源禁推
정조 19년 · 목
政院啓言中樞府郞廳自本院發牌而不卽來待故取見參班擧案則都事姜昌煥書進字而不知去處大臣傳諭不得趁時擧行當重勘而本院請推外無他罰何以爲之敎以先汰後拿因昌煥拿處傳旨敎曰何必拿處令兵判決棍懲礪○政院啓言班行檢飭在於班首及監察而今日陪班中樞府郞廳無端不參事甚駭然不飭之班首拘於格例不得請推當該押班監察所當重勘而本院請推外無他罰何以爲之敎以班首推考監察拿處○敎曰一品都尉與大臣同品例不得推考則有此誤捧當該承旨禁推下吏令攸司科治
정조 19년 · 강
以李肇源爲承旨前望也
정조 19년 · 강
飭水原府搜訪遺棄兒
정조 19년 · 목
水原留守趙心泰以遺棄兒一口給料馳啓敎以以本府幅員之大遺棄豈止一名況値深冬嚴飭面里各別搜訪若或遺漏涀發於摘奸之時該守臣難免重勘以此分付
정조 19년 · 목
以欲將輕騎逐爲賦題試觀旂橋柢迎諸生親考以下進士崔壽亨二下居首賜朱書百選其餘以柴炭分等施賞
정조 19년 · 강
遣承旨詣宗廟奉審摘奸以來
정조 19년 · 강
左議政兪彦鎬十四度呈辭命安心調理
정조 19년 · 강
遞承旨趙尙鎮以黃昇源任希存爲承旨竝前望也
정조 19년 · 목
尙鎮不爲仕進政院以拘於廳規不得請牌啓稟仍請承旨未差之代開政差出敎以都承旨許遞與未差之代前望單子入之待下批牌招察任
정조 19년 · 강
判下兵曹隨駕軍兵取稟草記
정조 19년 · 목
因景慕宮親行朔祭時軍兵磨鍊草記敎以禁將率弘化門集春營軍隨駕宮大門廣智軍三十名爲之挾輦軍金虎門軍三十名爲之
정조 19년 · 강
遞觀象監提調鄭好仁以徐浩修代之前望也
정조 19년 · 목
觀象監啓言弦望時辰相左之端有査考草記之命矣聚會諸曆官更加細推終未能査出其差誤之端誠甚可駭而大抵時辰之法六十秒爲一分而推步之際節候弦望若値三十秒已上則雖未滿六十秒亦以一分計之者卽是本監遵用之規也今此七月望値於夜子初初刻十二分三十秒十二月下弦値於寅正三刻三十秒故依例計用一分云我國曆法皆倣彼法而較之皇書旣有相左則當該曆官不可無警請自本監從重施罰敎以大抵提擧得人然後監官監生輩小心於推步觀此草記雖曰一分之遲速弦望時辰之差異專由於渠輩不能詳審之致提調鄭好仁許遞前望單子入之以爲久任修擧之地
정조 19년 · 목
肅單不卽來呈政院請推也
정조 19년 · 강
命義州府尹沈晋賢越俸一等憲書齎咨官卞復圭令箕伯嚴刑取招狀聞擧行灣校訓譯等亦令嚴治
정조 19년 · 목
該府尹以憲書齎咨官卞復圭鳳城將搜檢回卜前不許出送故不得拿來馳啓敎以十月初祗受之皇曆至十一月旬前始爲發程稽緩之罪不可容貸欲爲捉來嚴治則城將許若以滯留皇曆淹傳上諭之罪措辭馳通捉來亦無不可而身爲邊倅朝令之下屢以不得擧行形止狀聞有若右袒咨官然者柳何委折乎當該灣尹越俸一等咨官之如是莫可犯有關國綱嚴棍猶屬失刑初旣逗留末又稱托之罪今道臣捉來嚴刑取招狀聞擧行灣校及訓譯等亦令道臣嚴加懲治事卽爲分付
정조 19년 · 목
具翼善冠袞龍袍乘輿出永淸門明政門弘化門入逌瞻門至齋室門外降輿入齋室少頃詣版位展拜陞詣宮內奉審仍爲親押香祝還入齋室
정조 19년 · 강
拿囚前校書校理柳英喆尋命罷職放送
정조 19년 · 목
英喆因丁俔祖所懷入於拿處現告金吾以囚單啓敎以罷職放送
정조 19년 · 목
先是命內閣活印忠武全書以進至是工告訖敎曰李忠武公全書壯紙二十件白紙八十件內壯紙二件白紙五十七件內入壯紙三件白紙七件西庫壯紙四件四處吏庫白紙四件內閣春秋館弘文館成均館壯紙十一件順天忠愍祠海南忠武祠南海忠烈祠統營忠烈祠牙山顯忠祠康津遺祠巨濟遺廟咸平月山祠井邑遺愛祠溫陽忠孝堂鑿梁草廟各一件分藏白紙十二件校正閣臣原任直閣尹行恁監印閣臣直提學李晚秀奉敎書閣臣原任直提學判府事李秉模隨駕閣臣原任直提學徐龍輔時任閣臣提學尹蓍東沈煥之檢校直閣金勉柱南公轍金祖淳李始源檢校待敎徐有榘監印檢書官柳得恭各一件賜給
정조 19년 · 강
命諸道如有册子新印事先報監印所仍於印出後具牒上送于本閣
정조 19년 · 목
敎曰內閣印書時差出監印閣臣一員專管印役而此後諸道如有册子新印之事則勿論經史子集又勿論公私印開印時豫先校報於本閣監印所印出後具牒報印上于本閣以爲入啓之地而件數多寡待本閣知委擧行之意行會於八道四都
정조 19년 · 강
命閣臣中時帶檢校者如過三員隨卽提稟著爲式
정조 19년 · 강
考下抄啓文臣五月朔課試再次比較試券
정조 19년 · 목
以三星圖爲七言四韻律詩題押韻三千歲曆爲五言四韻律詩題押韻千副司正金履永以三中爲七言律居首又以三中一爲五言律居首
정조 19년 · 목
時至具冕服出齋室禮儀使禮曹參判李敬一導詣版位再拜詣盥洗位盥洗陞詣神位前三上香祼鬯奠幣進幣瓚爵官吏曹判書沈煥之奠幣瓚爵官副司直尹行恁薦俎官戶曹判書李時秀進饌訖大祝檢校直閣李始源讀祝文亞獻官判府事李秉模終獻官光恩副尉金箕性行禮如儀行飮福望燎禮禮畢還齋室改具遠遊冠絳紗袍乘輿出宮大門降輿乘輦至觀旂橋降輦乘輦入弘化門降輦乘輿入永淸門還內
정조 19년 · 강
命經宿及翌日問安勿爲之
정조 19년 · 강
勘放禁漏官金景璉等
정조 19년 · 목
以冬享時更點不善擧行也○刑曹啓言依下敎禁漏官金景璉嚴治次爲先嚴囚敎以三令五申之意十分參酌杖一百收贖放送待該監提調仕進根著不明人事未瑩之類此後嚴飭爲冒薦又以禁漏官金德瑋遲晩考律科罪啓敎以依金景璉例勘放
정조 19년 · 강
命明日次對只稟事諸堂來待
정조 19년 · 목
敎曰再明日次對明日來會時任大臣皆難入來以原任來會事令備郞傳諭次對久未爲之如有未及稟處者今日遣備郞問于時任明日次對時稟處○判府事李秉模以實病不得入來敎曰明日次對原任大臣亦不入來云然則只稟事諸堂入侍事分付
정조 19년 · 강
飭昭顯墓植木之政仍令畿營助給物力
정조 19년 · 목
京畿監司沈頤之狀啓以爲昭顯墓所後峯兩麓及白虎四麓始自幸亥之春每年春秋以松雜木移植而或有稠密處亦多稀闊處大者文餘中者小者僅爲一丈半丈故問于墓官及下屬則以爲土品自來瘠薄尙未茂茁且多枯損云土品雖云瘠薄若能隨枯隨植趁卽補缺則豈無蓊蔚之效乎此必由墓官不能察飭誠心培植之致當該書員守僕等捉致臣營嚴加懲治此後移種培養之節無敢如前慢忽之意各別嚴飭墓官不善檢飭之罪不可置而不論請令該府稟處敎以嚴飭之下焉敢若此守衛官何足責乎此後與隣陵官及地方官眼同播植而物力令該道量宜助給更或現發於摘奸則竝與道伯難免其責令該曹以此嚴飭
정조 19년 · 강
命時囚金鎰等每日製詩三首過十日捧供鄭進明等每日製詩二首過五日捧供
정조 19년 · 목
義禁府啓言時囚金鎰原情以爲去月十二日聞父病危重蒼黃下鄕左右扶將不忍離捨未卽來待云李章垕原情以爲八耋老父病狀添㞃故暫往救護未及上來云南宮惺原情以爲出身以後連爲待令歸見老母之心不能自抑去月暫爲下去而身病猝劇未及上來云許珩原情以爲去月二十四日卽亡父祭日渠當登科之年暫爲下鄕過祭後卽爲來待計料而伏承嚴旨云鄭日泰原情以爲家有七耋老父歸覲之思按住不得暫爲下鄕而未及待令云鎰等泛稱遲晩請竝刑推得情又啓言時囚鄭進明原情以爲老父在延安地覲親事下去未及上來云沈厚鎭原情以爲久未榮墳私情切迫往華城府榮掃父母祠版在報恩地故仍爲轉往未及待令致有置對之命云進明等泛稱遲晩請刑推得情命竝勿施鎰章垕珩惺日泰等嚴囚西間禁府以鎰等嚴囚啓敎以所供節節無狀渠旣不告下往敢生僥倖之望爲此施惡之說所爲尤萬萬駭痛卿其每日出題三首過十日後捧供其餘同罪諸囚每日出題二首過五日捧供
정조 19년 · 강
分揀承旨黃昇源
정조 19년 · 목
因禁推傳旨有是命
정조 19년 · 강
命南原府各樣軍布分數代捧
정조 19년 · 목
備局啓言卽見全羅監司徐鼎修狀啓則以爲南原一府以峽野相半之地綿業不專而今年被災面里民情無異沿海諸邑府內尤甚諸坊各樣軍布依長興等邑例分數代捧事請令廟堂稟旨分付矣南原一邑雖不入於昨年尤甚之中今年綿農旣如是失稔道臣之單擧仰請民情之切急可知軍布代錢雖甚重難其在軫恤之道宜有闊狹之政請依狀請施行事分付允之
정조 19년 · 강
命犯夜備局吏韓祖範付之該堂
정조 19년 · 목
刑曹啓言備邊司書吏韓祖範自兵曹決棍後移送本曹待下敎永宗鎭定配次爲先嚴囚敎以近來體統壞損院隸呼吏之措語亦有嚴飭此尊大臣衙門體統也至於夜禁雖大臣子弟若非直提學以上則無敢犯科況幺麼下吏肆然犯夜則禁令至嚴之時本司以統率百司之衙門吏習之頑惡若此他事何論其爲貽羞莫甚於此此所以有有司堂上問備之擧也若此則朝令不行於大臣衙門乎初欲嚴刑究問特以大臣衙門之故十分參酌矣更思決棍十度發配何以立紀綱乎然此皆該堂常時不能檢飭之致於渠何足責至於永宗定配昨日下敎中以又或更犯如是處置爲言則草記之如此必因司謁之誤傳司謁從當處分該吏付之該堂
정조 19년 · 강
罷前廣州留守沈頤之職棍汰松坡鎭將金晋述
정조 19년 · 목
備局啓言松坡倉番米捧上京廳監官松坡別將金晋述京廳書吏朴壽爀處査問其委折則兩人等所告內以爲今年番米捧上慮或有生疏之端自本府定送京廳書吏庫直仍令該鎭別將眼同監捧故一哨番米二十五石八斗捧上而色落雜費爲四石十四斗五升云京廳旣罷之後京廳校吏之監捧番米已違於爲民除弊特敎定式之意二十五石番米色落雜費之濫捧至近五石者亦極可駭不飭之當該留守推考京廳書吏朴壽爀庫直李有福移送秋曹照法科治該鎭別將金晋述令本府嚴棍懲勵此後則無論山城與松倉錢穀捧上等節切勿令京廳所屬出往于預斗斛色落依法典劃一定規無復有遠邑軍民濫捧呼冤之弊事請嚴飭分付敎以該留守必非時留守之事也出鎭時飭敎何等截嚴則首先犯科法何所施若此不已則京廳所屬亦當不有飭敎盡爲率往乎此草記極爲巽軟使卿査奏悔之何及招致備郞傳此意於右相更爲査實草記卿則爲先推考少懲爲有司者擧行巽軟之習又啓言近來京外之不以朝令爲必可遵行者專由於紀綱之漸弛固可寒心而況今此守禦廳之永革京廳出鎭山城者一則聖斷之爲關防也一則聖念之除民弊也此豈可以尋常朝令比而同之而松坡鎭牙兵番米之使京廳舊屬出去濫捧依舊貽弊至入摘奸書啓者揆以國體朝綱寧有如許道理今乃於作法之初其弛如此稍久則更何論乎雖以色落等節言之所捧僅爲二十五石而色落已近五石若然則近千石番米小民之科外加納當近二百石其所呼冤豈是異事該留守不可以畿營迎送太煩仍以恕之施以罷職之典斷不可已所謂京廳書吏朴壽爀庫直李有福移送秋曹照法科治該別將金晋述令本府嚴棍汰去此後則請無論山城與松倉錢穀捧上等節更勿令京廳舊屬于預斗斛色落一依法典劃一定規永久遵行久之
정조 19년 · 강
副司果洪克浩投疏論左議政箚李安默疏政院以涉禁不捧命更申涉禁之禁此後如有此等疏更呈者直爲出付當直以親鞫例擧行判義禁闕下待令兵曹堂郞黑山島定配守門將出付訓局回示結束色書吏出付刑曹嚴刑定配以此書揭政院兵曹及守門將直所金吾當直
정조 19년 · 목
其疏曰義理者天下之公也國之所以爲國人之所以爲人亦惟曰一箇義理而已夫安有甲有秉執而乙曰背馳此謂凶逆彼曰直節之理哉嗚呼壬子之春有凶賊星漢者出而人得以誅之大臣諸臣相率聲討繼有嶠南萬餘章甫裹足叫閽之擧使此撑天地亘宇宙至正至大莫嚴莫重之義理始得以昭揭日星雖彼一種傳襲之徒亦當改頭革心不敢以星漢爲非劇逆也乃者烏鳶鳳凰之喩有心無心之辨忽地肆發於所謂大官者之口觀其辭語閃倏難測而究厥歸趣則秪是爲星賊顯言訟冤耳見之者莫不駭惋而及伏覩前後聖敎猗歟累十百言亶出於孚豚魚化龍蛇之苦心至意臣未審舍鈇鉞而行雨露亦可以終化難化之類乎槪其箚意欲將奸賊掩翳之罪因貰星漢難赦之案噫奸賊之千妖萬惡固不容誅若以此而竝恕星漢之本罪則天下寧有是耶此而涵貸則人心之晦塞世道之陷溺未必非此輩之所作備噫嘻具瞻之地其形已著惟彼趨附倡應之類宜乎式繁向來李安默卽其一也安默之疏論重臣徐有隣也敢以重臣壬子之疏歸之背馳義理此果非爲星漢訟冤之前茅耶重臣事之許多臚列非臣所知而重臣之有此一著蓋出於同得之情胥溺之憂則以此而謂之背馳者是可忍也孰不可忍也噫彼安默卽自來梟獍種子也其弟寅默曾在泮宮倡爲凶論至今思之令人髮豎今安默又有是言何其隱有所恃暋不知畏至此之極耶先從安默兄弟亟加典刑庶可以折姦萌懼亂賊而側聽多日無人敢言此輩威勢吁亦怕矣
정조 19년 · 강
召見諸承旨稟事備堂于誠正閣
정조 19년 · 목
持公事入侍也○予曰昨因筵臣所奏聞有到院疏以其涉禁自院退却云而旣有涉禁疏勿捧之敎則兵曹堂郞與守門將初許其入呈何也當初李安默之疏亦不無涉禁語捧納承旨所當罪之而其時該房未及以入啓停當適登筵席聞有到院疏仍卽取見而其涉禁句語則亦未及覺之矣承宣則無可罪之端而其時廣留對章亦未免近於涉禁如此之際有若禁令之稍弛者然此豈成說乎雖一字半句涉禁則一也此後則此等疏切勿捧入可也承旨李肇源曰聞兵曹堂郞言則兵曹旣不得拆見疏本故疏中之有涉禁語與否無以知之云矣予曰此後凡有持疏來到者門將先問其涉禁語有無曰無然後始許入呈政院事嚴飭兵曹而若或必欲呈疏以有爲無則此其罪尤重於犯禁竝以此意嚴飭也予謂訓將李柱國曰向者事不但謂卿以無狀而已矣今則歲月稍久予已忘之更無介意卿其知此諸般營務如例擧行可也至於明春園幸時隨駕難責於老病之人當臨時體諒矣
정조 19년 · 목
吏曹判書沈煥之啓言有國之設置臺閣猶人之養血氣開耳目而近者都憲望筒入而不下者月餘矣兩司諸臺之前望除授者亦皆在外無一人行公而臺省之門長鎖矣今日振頹綱礪百僚之政莫先於備臺閣臣謂憲長之望卽爲點下多臺之在外者竝嚴飭上來俾令行公爲宜矣從之敎以卿言然矣大司憲望從近待望筒還下差出
정조 19년 · 강
命郡守以上窠限都政以限滿守令勿拘純望通融備擬
정조 19년 · 목
吏曹判書沈煥之啓言今朔爲始當爲儲窠而若出郡守以上窠則京職中可擬人每患苟簡雖非啓請邑限都政前以限滿守令勿拘純望通融備擬以爲次次遷轉之地雖値口傳政事之時亦爲一體擧行已成近例請今亦如此爲之從之
정조 19년 · 강
命前牧使尹行儼陞敍之代賜半熟馬一疋
정조 19년 · 목
吏曹判書沈煥之啓言向者以對策高等前牧使尹行儼得蒙陞敍之恩命而已經正三品銓曹無可陞之職矣敎以然則半熟馬一匹賜給
정조 19년 · 강
申復輔國重臣帶內職及資憲以上重臣帶外任者付判敦寧知敦寧之式
정조 19년 · 목
吏曹判書沈煥之啓言輔國重臣之兼帶判書及資憲以上重臣之兼帶監司者例付樞銜因吏批之無窠而送西也吏批若有判敦寧知敦寧等窠則以此銜兼帶內職或外任卽古規也從今以後請依古例施行從之
정조 19년 · 강
命前咸興中軍韓師貞仍資
정조 19년 · 목
吏曹判書沈煥之啓言前定平府使韓師貞以安陵陵上石物修改時董役之官特蒙恩賞陞爲咸興中軍矣因他事被拿而新資未準限故臣待罪西銓也依例請其降資久下矣師貞之陞資係是恩賞則似不可以新資之未準限者一例論故仰達敎以自其書啓疑晦多端該注書所爲極爲妄錯況其加資出於爲所重乎卿果善爲提醒矣卽爲仍資
정조 19년 · 강
命禁營停番軍及保軍身布以純錢依例收捧
정조 19년 · 목
禁衛大將李敬懋啓言本營上番鄕軍一司五哨自乙卯十二月至丙辰十一月限周年停番事已爲停當知委矣在前停番時多有除番錢捧上之例今亦慶尙道餘番五哨及當次忠淸道二十五哨合三十哨正軍之當年身布資保之伍役保役竝以純錢依例收捧卽速上納之意兩道道帥臣處請發關分付從之
정조 19년 · 강
命嶺南昨年停退還穀最多處折半其餘諸處三分一仍停
정조 19년 · 목
有司堂上李時秀啓言日前因筵敎以昨年停退條四十三萬餘石果可準捧與否問于嶺南道臣矣昨見道臣回報則以爲昨年停退多在沿邑尤甚處最多處或過於當年新捧之數若於最多處限折半其餘諸處限三分一仍停則實爲莫大之惠云歲色漸晩催科甚急有不可等待道臣往復狀請故敢達矣敎以昨年停退最多處折半其餘三分一仍停事三懸鈴行會
정조 19년 · 강
命判義禁鄭好仁察神方萬戶權師萬病狀議處
정조 19년 · 목
兵曹判書李得臣啓言神方萬戶權師萬除拜屢月謂有身病呈狀乞遞邊將規避者之充軍載在法典請令該府拿問照法勘處從之敎以聞是實病云不可膠守常法令判義禁面稽病色草記議處
정조 19년 · 강
命沁都拯活人田胤興等加資
정조 19년 · 목
兵曹判書李得臣啓言江華留守金履翼狀啓廣城別將田胤興拯活十五名軍官全時潤拯活二十五名請令該曹考例稟處矣冒夜乘險出力拯救俱拯嘉尙所拯人命亦準定式似當依法典加資而係干恩典敢此仰達矣敎以依例加資
정조 19년 · 강
命地部勅需蔘事議大臣爲之
정조 19년 · 목
戶曹判書李時秀啓言頃以勅需所用人蔘以兩南長養蔘貿用事稟達矣方當經費不敷之時貿蔘價亦甚苟簡倭人禮單蔘例以體蔘十兩餘尾蔘五兩餘合成一斤故江界年例貿納體蔘爲三十五斤尾蔘爲二十五斤矣體蔘五斤減數之後尾蔘每年餘數爲四五斤至今年遺在者至於二十五斤之多以價計之亦過萬兩遺在之年年添數在渠輩恐爲後弊禮單所用則南北無間就尾蔘價遺在中兩南長養蔘限六斤使渠輩預爲貿置以爲日後勅需之用似爲兩便矣敎以係是勅行之事問于大臣爲之
정조 19년 · 강
命總廳保軍元數分排列邑使各其邑隨闕塡代著爲令式仍以分排邑名別單啓下令廟堂添書刊册廣州府亦用此例
정조 19년 · 목
總戎使徐龍輔啓言本廳標下軍每名給保一名自是定制而此皆渠輩自得望納自本廳行關充丁而已元無都案修正之事故軍卒則或有終身而不得一保奸民則間多憑藉而圖免簽役虛實之相混奸僞之漸滋職此之由也臣意則以爲自今爲始以保軍元數分排列邑成出都案以某郡幾名某縣幾名永爲定式後使各其邑隨闕塡代所納保錢亦自該邑收捧上送以爲自本廳出給之地而自得望納之法一切革罷則在軍卒有均沾之惠在列邑無漏丁之弊事甚便好矣從之敎以定式後邑名分排別單啓下令廟堂添書於刊册廣州則今雖出鎭如有保名而無恒定之邑名亦用此例爲可言于該守臣
정조 19년 · 강
知事徐有防上疏賜批
정조 19년 · 목
疏略曰甚矣臣之冥頑也自秋至今始爲聖世之僇人終爲家國之罪人猶且未辦一死尙可齒於橫目之列耶噫集千古奸兇之姓名抉千古奸兇之罪惡旣加臣身轉及臣兄必欲一擧竝殺竭澤掩群在物尙云不忍以人彈人何憯毒至此況其前後鋒鏑左右拳踢愈出而愈酷勢如摧枯拉朽而助我者少㗖瓜者多巨浪掀天誰肯援溺惟我聖上以天地之仁父母之慈不忍見臣等之騈首就死不待其自辨自明而十行絲綸鎭日諄複全保之不足昭晣之無餘又於臣兄疏批傡擧臣兄弟之本心悃愊諭之以歷歷章章王言一播居然肉死骨而葉枯枿矣臣等雖卽日入地相將欣欣如就甘寢噫臣之爲奸凶與不爲奸凶上天臨之臣兄之疏亦略暴情實今何敢更事覼縷而抑臣之罪實有合於萬戮者人之所以爲人卽五倫也五倫之中忠孝悌最大或欠缺人不爲人臣粵自胄筵事我殿下二十有餘年矣長養生成專出雨露踵頂毛髮都歸造化歷揚淸要出入近密顧視儕類殆無倫比而只緣臣行已無素涉世昧方跋前躓後戈戟叢集畢竟成就博得千罪萬惡之目辜負河海之洪恩又以救濟之勞仰貽酬應之煩爲臣不忠孰大於斯臣家自來寒素雖不得譬同於燀爀臣閥而避遠駴機與同休戚獲保簪纓以至于今顧臣兄弟之所相勉者亶在於體臣祖爲國之誠追臣父未卒之志鞠躬盡瘁少效塵刹之報臣身一朝大謬忽墮坑坎荐辱門戶爲子不孝孰大於斯臣盈滿招損而釁咎隨積人言罔測而不能積誠引退衆怒群猜齗齗齕齕至令父事之兄混被捏誣爲弟不悌孰大於斯有此許多罪戾而不伏斧礩其可曰國有常憲乎畿藩特解已荷曲庇之春除旨連降尤出不棄之渥而滓穢之外倫理都喪反復思量有死而已臣兄蒙恩出死入生善地特補迥越常格闔門百口夙宵攢祝而若臣則有罪如山上通于天聖上雖欲寬假臣以何面目自廁於人類乎竄身松楸默訟愆尤伏乞亟令攸司亟行金木之典批以坑坎變爲袵席分義重於處義卿其勿辭行公
정조 19년 · 강
領府事金憙上疏賜批封還原疏
정조 19년 · 목
批以諦看首尾意未領會爲說不必若是竊爲之不取祿俸事大關事面卿須諒之仍命使地方官傳諭
정조 19년 · 강
褒諭關東伯李秉鼎重推畿湖諸道伯及華沁兩守臣
정조 19년 · 목
江原監司李秉鼎以整理穀一千石耗一百石畢捧馳啓敎以近觀諸凡擧行最爲勤勵於諸道而以整理穀一事言之新定之初最先收捧最先登聞東伯事固其可尙近道道臣之後於東伯者可知其奉公之慢忽兩都留守亦然畿湖海伯華松留竝從重推考不勤之罪廟堂關飭
정조 19년 · 강
命前假注書閔令儒今日政郵官作窠差送
정조 19년 · 목
敎曰今番新及第人所爲駭然而惟閔令儒一人能知嚴畏之義不敢下鄕人旣瞭然相亦好矣出身之初已果如此前假注書閔令儒今日政郵官作窠差送以爲試勤慢之地
정조 19년 · 강
有政吏曹判書沈煥之兵曹判書李得臣進
정조 19년 · 목
以朴鍾淳爲副校理趙鎭寬爲刑曹參判金文淳爲京畿監司李壽鵬爲南兵使故通德郞李慶恒贈持平孝行卓異也
정조 19년 · 강
判下金吾囚供命兪漢敦勘放韓德增付過放送
정조 19년 · 목
禁府啓言尙州前牧使兪漢敦原情以爲本邑昨秋大歉之餘春間民勢十分遑急以應分穀數較量民戶無以排比不得已以各穀限萬石加分之意報營受題而預先料量之數不能的當臨急種糧之訴轉益紛沓畢竟加分之過於請得元數者至爲五千一百十六石零旋因罪罷忙急勘簿昏迷所致未能覺察上京之後言及新官使之追報先分後報雖曰謬例擅便疏漏自知罔赦至於吏逋一百六十七石則屢萬石還分之際不能無斗縮且聞今番摘奸時留庫各穀一竝改量則若干斛內不足又是事勢之所不免凡此兩款旣以吏逋發現則昏謬不職之罪到此益著云請刑推得情敎以加分則報營虛留則吏逋渠則別無手犯之罪而日寒如此滯囚可悶今日內區別功議參酌勘放後草記又啓言監察韓德增原情以爲祭享時不能檢飭各司至有中樞府郞廳不參班之事溺職之罪萬死無惜云曾經宣傳官請議處敎以更觀來頭勤慢加等處分次姑爲付過放送此後享班朝儀各別檢察以爲贖罪之圖事分付○禁府以兪漢敦功議各減一等杖八十收贖奪告身三等放送啓
정조 19년 · 강
召見諸承旨及藥房提調李時秀于暎花堂
정조 19년 · 목
諸承旨持公事入侍也藥院請診也
정조 19년 · 강
命湖西城役錢區劃不足之數以湖南常賑穀加分耗條分排移劃
정조 19년 · 목
有司堂上李時秀啓言向日城役錢區劃時忠淸道加分耗條米一千石租太折米八百石分排行會矣卽見忠淸監司柳▣所報則以爲本道加分耗條中除各樣應下則餘者僅爲一千五百九十四石零不足數二百五石零無以區處云該道耗條只有此數則勢須移劃於他道有裕處以充其代請一千五百九十四石依前行會以忠淸道加分耗條區劃其餘不足之數以全羅道常賑穀加分耗條折米二百六石分排移劃之意分付兩道道臣從之
정조 19년 · 강
飭箋文差員守令當日下送
정조 19년 · 목
敎曰捧糴方張差使員守令納箋於該曹後除入來及還下去肅拜當日內卽爲下送令該曹續續草記○吏曹以利城縣監姜善鎭昌平縣令金濟萬山淸縣監李勉齊當日有送啓
정조 19년 · 강
備局以北漢摘奸宣傳官李勉兢書啓中僧民弊瘼諸條回啓命前總戎使申大顯罷職拿勘管城將柳鎭豊待單糴拿處
정조 19년 · 목
備局啓言卽見北漢摘奸宣傳官李勉兢書啓則備陳城內僧徒民人弊瘼有無凡爲十二條而其一列邑移轉捧上事也各倉所捧旣無過濫爲辭別無可以覆啓者其一僧倉軍餉城民之昨春受食秋後未捧殆至百石而姑無一包來納事也軍餉事體本自至重城民之勿許受食況有節目則春間分給已違定式而秋後反作尤係法外旣已現發之後不可置而不論當該帥臣捧現告施以罷職之典當該管城將令該府拿問勘罪反作穀物一一準捧後自明年爲始更無敢分給城民事申明嚴飭其一僧餉依昨年例使各該邑刻期督納事也僧餉雖與元移轉差間其爲城餉則一也且有已例令本廳關飭各該邑使之刻期準納其一楊州都主人革罷事也各邑移轉主人旣皆成出節目通同分利則楊州一邑宜無異同況有帥臣論題處決則管城將之不許聽施致此民怨誠爲可駭當該管城將令該府拿問處之都主人事令該廳更爲詳査依他邑例施行俾無呼冤之弊其一各倉反庫時負石軍僧民通同分力事也僧民糶糴倉名各異則負石之役亦宜區別僧倉反庫則使僧徒擔當其餘各倉反庫則使各其倉所屬民人擔當事令該廳定式施行其一敦府官員曝曬時支供專責僧徒事也支供之需旣自本邑直納本府則討索僧徒事其不當此後則無論敦府下屬與驛屬若有一毫侵漁寺刹之弊當該官員隨現重繩事分付該府及該廳其一醴泉龍門寺僧番錢除減事也因龍門寺僧弊除減番錢已過十年給代一款今難退議置之其一管城將柢迎時鋪陳及軍校席子責出僧徒事也鋪陳席子元不當於僧徒而如是侵責誠極駭然令該廳各別嚴飭永革謬習其一管城所員役校卒稱以醵會討食僧徒事也各處官屬之侵漁寺刹在在通患而況本城僧徒近益凋殘此等之弊尤宜痛禁令本廳各別嚴飭隨現重繩其一各寺負本漢管城將行下差立事也所謂負本漢不過僧徒之使喚則管城將之成帖差出已是瑣屑況城內松木因此童濯九極驚駭此等謬習不當仰煩朝令令帥臣嚴査痛革其一僧徒之遺漏賞典者不免向隅之歎事也入籍三十年二十五間僧舍修建論賞爲其久守本城效勞亦多故也今旣出外而見漏則可知其初非原居之僧亦無效勞之事置之其一抄出稍饒僧使之移入扶旺寺事也同是一城同是僧徒而移此就彼反或有騷擾之慮令帥臣詳察事情便否從長善處何如久之敎以反作之該倅不可罷職而止令該府拿問勘罪以懲日後罪在其帥何責城將城將則勿論都主人事拿處管城將待畢捧糴拿囚事分付該府
정조 19년 · 강
命嶺南退蔘依道臣報辭自本營從便改封
정조 19년 · 목
內醫院啓言嶺南退却人蔘依下敎留置本院改備時民弊有無發關査問矣該道報辭今始來到以爲措備改封之際不煩邑力不貽民弊謹當自本營從便求覓竭誠極擇及時封進云道臣旣欲自本營從便求覓則似無爲弊民邑之慮各別惕念無或一毫貽弊從速改備準數封進之意請更爲嚴飭允之
정조 19년 · 강
給三陟府燒戶恤典
정조 19년 · 목
江原監司李秉鼎以三陟府民家失火三十八戶燒燼馳啓敎以當寒失所極爲矜惻拔例顧助期於奠接其中小殘戶如有身布還上幷蕩滌事回諭
정조 19년 · 강
命金吾時囚申大顯議處權師萬勘放